Folketing
2010-11-16

Jeg er rigtig glad for at kunne fremsætte netop det her lovforslag, som jo er det første led i etableringen af Udbetaling Danmark. Med forslaget etableres Udbetaling Danmark som en ny myndighed, der skal varetage en række af de sagsbehandlingsopgaver, der i dag ligger rundt i kommunerne. Med samlingen af opgaverne vil der kunne opnås betydelige besparelser, som tilføres kommunerne. Lovforslaget er en udløber af genopretningsaftalen samt regeringens aftale med Kommunernes Landsforening om kommunernes økonomi for 2011. Lovforslagets konkrete udformning er kommet til verden i et samarbejde mellem Beskæftigelsesministeriet, Finansministeriet, ATP og Kommunernes Landsforening. Dette sikrer, at der i forslaget er taget alle de hensyn, der bør tages i forhold til såvel ATP, staten som kommunerne. Vi sikrer i bund og grund med dette forslag en forbedring af kommunernes økonomi, uden at det medfører forringelser eller besvær for borgerne. Man kan dermed med rimelighed sige, at forslaget medfører mindre administration og mere velfærd. Jeg vil afslutningsvis takke de ordførere, der har støttet forslaget her i dag. Jeg har selvfølgelig bidt mærke i, at der er en række kritiske røster, men jeg håber meget på, at vi kan få afklaret de spørgsmål, der måtte være, i forbindelse med udvalgsbehandlingen. Og så håber jeg naturligvis, at det så vil medføre, at flere vil stemme for, når det kommer så langt.